道先賢良寄示長篇輒此酬和略希一笑
作者：呂南公
朝代：宋

paragraphs: 閉門却埽未足高，遇酒輒醉豈其豪。
窮山終歲擁書坐，澗谷曷日興雲濤。
浮沉非工俗子惡，只與筆硯爲朋曹。
流年侵尋路婉娩，鏡裏已復驚蒼毛。
作爲文章世不用，似對婦女論鈐韜。
欲陳肝膽自薦進，恐類衆蟻觀連鼇。
嘗聞聲氣有求應，此日寂寞誰相遭。
當歌無和亦已矣，豈意或有憐悲嗸。
陳侯嵩丘降靈士，傳世事業師夔皋。
有官未得斷國論，昭代尚把浮名逃。
陔蘭芳香月桂老，靜卧感古成憂忉。
題詩遠寄巧及我，稍比陳敵輕兵撩。
龐涓疏軟孫臏銳，勝負不待明占招。
惟當釋耒往共飲，不必皎潔分桀堯。